Acord interimar în vederea încheierii unui acord de parteneriat economic între Comunitatea Europeană și statele sale membre, pe de o parte, și partea Africa Centrală , pe de altă parte - Protocol



Jurnalul Oficial L 057 , 28/02/2009 p. 0002 - 0360



Acord interimar în vederea încheierii unui acord de parteneriat economic între Comunitatea Europeană şi statele sale membre, pe de o parte, şi partea "Africa Centrală", pe de altă parte CUPRINS PREAMBUL TITLUL I OBIECTIVE TITLUL II PARTENERIAT PENTRU DEZVOLTARE TITLUL III REGIMUL COMERCIAL AL PRODUSELOR CAPITOLUL 1 Taxe vamale şi măsuri netarifare CAPITOLUL 2 Instrumente de protecţie comercială CAPITOLUL 3 Regimul vamal şi facilitarea comerţului CAPITOLUL 4 Bariere tehnice în calea comerţului şi măsuri sanitare şi fitosanitare CAPITOLUL 5 Gestionare silvică şi schimburi comerciale cu lemn şi cu produse forestiere TITLUL IV SISTEM, COMERŢ ÎN SECTORUL SERVICIILOR ŞI COMERŢ ELECTRONIC TITLU V REGULI ÎN MATERIE DE COMERŢ CAPITOLUL 1 Plăţi curente şi circulaţia capitalurilor CAPITOLUL 2 Concurenţă CAPITOLUL 3 Proprietate intelectuală CAPITOLUL 4 Achiziţii publice CAPITOLUL 5 Dezvoltare durabilă CAPITOLUL 6 Protecţia datelor cu caracter personal TITLUL VI PREVENIREA ŞI SOLUȚIONAREA DIFERENDELOR CAPITOLUL 1 Obiectiv şi domeniu de aplicare CAPITOLUL 2 Consultări şi mediere CAPITOLUL 3 Proceduri de soluționare a diferendelor CAPITOLUL 4 Dispoziţii generale TITLUL VII EXCEPŢII GENERALE TITLUL VIII DISPOZIŢII GENERALE ŞI FINALE "AFRICA CENTRALĂ" CARE, ÎN SENSUL PREZENTULUI ACORD, CONSTĂ DIN: REPUBLICA CAMERUN pe de-o parte, REGATUL BELGIEI, REPUBLICA BULGARIA, REPUBLICA CEHĂ, REGATUL DANEMARCEI, REPUBLICA FEDERALĂ GERMANIA, REPUBLICA ESTONIA, IRLANDA, REPUBLICA ELENĂ, REGATUL SPANIEI, REPUBLICA FRANCEZĂ, REPUBLICA ITALIANĂ, REPUBLICA CIPRU, REPUBLICA LETONIA, REPUBLICA LITUANIA, MARELE DUCAT AL LUXEMBURGULUI, REPUBLICA UNGARĂ, MALTA, REGATUL ŢĂRILOR DE JOS, REPUBLICA AUSTRIA, REPUBLICA POLONĂ, REPUBLICA PORTUGHEZĂ, ROMÂNIA, REPUBLICA SLOVENIA, REPUBLICA SLOVACĂ, REPUBLICA FINLANDA, REGATUL SUEDIEI, REGATUL UNIT AL MARII BRITANII ŞI IRLANDEI DE NORD, și COMUNITATEA EUROPEANĂ, pe de altă parte, PREAMBUL AVÂND ÎN VEDERE acordul de parteneriat între membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, revizuit la Luxemburg, la 25 iunie 2005, denumit în continuare "acordul de la Cotonou"; AVÂND CONVINGEREA că acordul de parteneriat economic (APE) va institui un nou climat mai favorabil relaţiilor reciproce în domeniile guvernanţei economice, comerţului şi investiţiilor şi va deschide noi perspective pentru creştere şi dezvoltare; ÎNTRUCÂT liberalizarea comerţului, a condițiilor de constituire şi a comerţului cu servicii între părţi trebuie să se întemeieze pe integrarea regională a statelor din Africa Centrală, să aibă drept obiectiv promovarea integrării lor armonioase şi progresive în economia mondială, luându-se în considerare opţiunile politice şi priorităţile acestora în materie de dezvoltare şi trebuie să îndeplinească condiţiile impuse de acordurile Organizaţiei Mondiale a Comerţului (OMC); ÎNTRUCÂT părţile nu vor încuraja investiţiile străine directe prin reducerea restricțiilor prevăzute în legislaţia şi reglementările lor interne în domeniul mediului, muncii, sănătăţii la locul de muncă sau al securităţii sau printr-o flexibilizare a legislaţiei şi reglementărilor lor interne în domeniul muncii sau al reglementărilor care vizează protejarea şi promovarea diversităţii culturale. Prin urmare, părţile îşi reafirmă angajamentul de a respecta legislaţia şi reglementările interne respective sau îşi propun să procedeze astfel în vederea încurajării creării, obținerrii, extinderii sau menţinerii unei investiţii sau unui investitor pe teritoriul lor; CONVIN DUPĂ CUM URMEAZĂ: TITLUL I OBIECTIVE Articolul 1 Acord interimar Prezentul acord stabileşte un cadru iniţial pentru un acord de parteneriat economic (APE). Prin "cadru iniţial" părţile înţeleg un acord interimar care include, pe de o parte, angajamente efective şi executorii în conformitate cu dispoziţiile prezentului acord şi, pe de altă parte, negocieri care să permită integrarea elementelor complementare pentru a ajunge la un APE complet, conform acordului de la Cotonou. Articolul 2 Obiective generale şi domeniul de aplicare Obiectivele prezentului acord sunt următoarele: a) să contribuie la reducerea şi, ulterior, la eradicarea sărăciei prin instituirea unui parteneriat comercial în conformitate cu obiectivul dezvoltării durabile, cu Obiectivele de Dezvoltare ale Mileniului şi cu acordul de la Cotonou; b) să promoveze o economie regională în Africa Centrală mai competitivă şi mai diversificată, precum şi o creştere mai susţinută; c) să promoveze integrarea regională, cooperarea economică şi buna guvernanţă în regiunea Africii Centrale; d) să promoveze integrarea progresivă a Africii Centrale în economia mondială, în conformitate cu opţiunile politice şi priorităţile sale în materie de dezvoltare; e) să îmbunătăţească capacitatea Africii Centrale în materie de politică comercială şi în ceea ce priveşte aspectele legate de comerţ; f) să stabilească şi să pună în aplicare un cadru de reglementare regional eficient, previzibil şi transparent pentru comerţul şi investiţiile din regiunea Africii Centrale, sprijinind astfel condiţiile de dezvoltare a investiţiilor şi a iniţiativelor din sectorul privat, pentru sporirea capacităţii ofertei de produse şi servicii, a competitivităţii, precum şi a creşterii economice în regiune; g) să consolideze relaţiile existente între părţi pe baza solidarităţii şi a interesului reciproc. În acest scop, în conformitate cu obligaţiile din cadrul OMC, acordul va îmbunătăţi relaţiile comerciale şi economice, va sprijini o nouă dinamică a schimburilor comerciale dintre părţi, prin intermediul unei liberalizări progresive şi asimetrice a schimburilor dintre ele şi va consolida, extinde şi aprofunda cooperarea în toate domeniile legate de comerţ; h) să promoveze dezvoltarea sectorului privat şi creşterea nivelului de ocupare a forţei de muncă. Articolul 3 Obiective specifice În conformitate cu articolele 34 şi 35 din acordul de la Cotonou, obiectivele specfice ale prezentului acord sunt următoarele: a) stabilirea bazelor pentru negocierea unui APE care să contribuie la reducerea sărăciei, să promoveze integrarea regională, cooperarea economică, buna guvernanţă în Africa Centrală şi să îmbunătăţească capacităţile de producţie, de export şi de aprovizionare a Africii Centrale, precum şi capacitatea sa de a atrage investiţii străine şi capacitatea în materie de politică comercială şi privind aspectele legate de comerţ; b) promovarea integrării armonioase şi progresive a Africii Centrale în economia mondială, în conformitate cu opţiunile politice şi priorităţile sale în materie de dezvoltare; c) consolidarea relaţiilor existente între părţi pe baza solidarităţii şi a interesului reciproc; d) crearea unui acord compatibil cu normele OMC; e) stabilirea bazelor pentru negocierea şi punerea în aplicare a unui cadru de reglementare regional eficient, previzibil şi transparent pentru comerţ, investiţii, concurenţă, proprietate intelectuală, achiziţii publice şi dezvoltare durabilă în regiunea Africii Centrale, sprijinind astfel condiţiile pentru dezvoltarea investiţiilor şi a iniţiativelor din sectorul privat, pentru sporirea capacităţii ofertei de produse şi servicii, a competitivităţii, precum şi a creşterii economice în regiune; f) întocmirea unei foi de parcurs pentru negocierile în domeniile menţionate la litera (e) în care nu a fost posibilă finalizarea negocierilor în 2007. TITLUL II PARTENERIAT PENTRU DEZVOLTARE Articolul 4 Cadrul pentru consolidarea capacităţilor în Africa Centrală Părţile îşi afirmă angajamentul de a promova consolidarea capacităţilor şi modernizarea economiilor din Africa Centrală, cu ajutorul diferitelor instrumente de care dispun şi, în special, prin instituirea unui cadru economic şi instituţional naţional şi regional propice dezvoltării de activităţi economice competitive în Africa Centrală, prin intermediul instrumentelor de politică comercială şi a celor de cooperare pentru dezvoltare, astfel cum sunt definite la articolul 7. Articolul 5 Domenii prioritare de consolidare a capacităţilor şi de modernizare (1) Partea "Africa Centrală", în parteneriat cu CE şi cu ajutorul instrumentelor de cooperare, astfel cum sunt definite la articolul 7, va promova o creştere cantitativă şi calitativă a bunurilor şi serviciilor produse şi exportate de această parte, în special în următoarele domenii: a) Dezvoltarea infrastructurilor de bază regionale: - transporturi - energie - telecomunicaţii; b) Agricultură şi securitate alimentară: - producţie agricolă - agroindustrie - pescuit - creşterea animalelor de fermă - acvacultură şi rezerve halieutice; c) Industrie, diversificarea şi competitivitatea economiilor: - modernizarea întreprinderilor - industrie - standarde şi certificare (măsuri sanitare şi fitosanitare (SPS), calitate, standarde zootehnice etc.); d) Consolidarea integrării regionale: - dezvoltarea pieţei comune regionale - fiscalitate şi aspecte vamale; e) Îmbunătăţirea mediului de afaceri: - armonizarea politicilor comerciale naţionale. (2) În cadrul punerii în aplicare a acestui parteneriat, părţile se raportează la documentul de orientare comun din anexa I. (3) În contextul punerii în aplicare a prezentului acord, părţile îşi afirmă angajamentul de a promova modernizarea sectoarelor productive din Africa Centrală, vizate de prezentul acord, cu ajutorul instrumentelor de cooperare, astfel cum sunt definite la articolul 7. Articolul 6 Mediul de afaceri Părţile estimează că mediul de afaceri constituie un factor esenţial pentru dezvoltarea economică şi că, în consecinţă, dispoziţiile prezentului acord vizează să contribuie la acest obiectiv comun. Statele semnatare din Africa Centrală, care sunt, în egală măsură, semnatare ale tratatului Organizaţiei pentru armonizarea dreptului afacerilor în Africa (OHADA), se angajează să aplice şi să execute în mod nediscriminatoriu şi eficient dispoziţiile acestui tratat. Articolul 7 Cooperare pentru finanţarea dezvoltării (1) În vederea maximizării beneficiilor prevăzute în prezentul acord, se vor pune în aplicare dispoziţiile acordului de la Cotonou privind cooperarea şi integrarea economică şi regională. (2) Finanţarea din partea Comunităţii Europene [1] privind cooperarea pentru dezvoltare între Africa Centrală şi Comunitatea Europeană, care sprijină punerea în aplicare a prezentului acord, va fi efectuată în cadrul normelor şi procedurilor adecvate prevăzute de acordul de la Cotonou, în special procedurile de programare ale Fondului European de Dezvoltare (FED) şi în cadrul instrumentelor aferente finanţate de bugetul general al Uniunii Europene. În acest context, sprijinul pentru punerea în aplicare a prezentului acord va fi una dintre priorităţi. (3) Statele membre ale Comunităţii Europene se angajează în mod colectiv să sprijine, prin intermediul politicilor şi instrumentelor lor respective de dezvoltare, inclusiv prin ajutorul pentru comerţ, acţiunile pentru dezvoltare în favoarea cooperării economice regionale şi prin punerea în aplicare a prezentului acord, atât la nivel naţional, cât şi regional, în conformitate cu principiile de eficacitate şi de complementaritate privind ajutorul. (4) Părţile vor coopera pentru a facilita intervenţia altor creditori dispuşi să sprijine eforturile Africii Centrale de a realiza obiectivele prezentului acord. (5) Părţile recunosc utilitatea mecanismelor specifice regionale de finanţare în sprijinirea punerii în aplicare a prezentului acord şi vor susţine eforturile regiunii în acest sens. Articolul 8 Sprijin pentru punerea în aplicare a normelor legate de comerţ Părţile convin că punerea în aplicare a normelor legate de comerţ, ale căror domenii de cooperare sunt prezentate în detaliu în diferitele capitole aferente ale prezentului acord, contribuie la îndeplinirea obiectivelor prezentului acord. Cooperarea în acest sens va fi realizată în conformitate cu modalităţile prevăzute la articolul 7. Articolul 9 Finanţarea parteneriatului (1) Părţile convin asupra instituirii unui Fond regional APE (FORAPE), creat de către şi pentru regiunea Africii Centrale, al cărui scop este să coordoneze ajutoarele care vor contribui la finanţarea în mod eficient a acţiunilor prioritare care vizează consolidarea capacităţilor productive ale statelor din Africa Centrală, astfel cum se indică la articolul 5, precum şi măsurile menţionate la articolul 10. Modalitățile de funcţionare şi de administrare a FORAPE sunt stabilite de regiune înainte de sfârşitul lui 2008. CE va utiliza această perioadă pentru a completa analiza sa cu privire la respectivele modalități. (2) FORAPE va fi alimentat cu resurse puse la dispoziţie de părţi, în special prin contribuţii ale fondului FED, contribuţii din partea statelor membre ale Uniunii Europene, precum şi prin eventuale contribuţii din partea altor creditori. (3) Fără a aduce atingere alineatelor (1) şi (2), Comunitatea Europeană se angajează să canalizeze sprijinul său fie prin intermediul mecanismelor de finanţare specifice regiunii, fie prin mecanismele alese de ţările semnatare ale prezentului acord, în conformitate cu normele şi procedurile prevăzute de acordul de la Cotonou şi în conformitate cu principiile de eficacitate în materie de ajutoare. (4) Părţile vor coopera pentru a facilita contribuţia altor creditori la FORAPE. Articolul 10 Cooperare în materie de adaptare fiscală (1) Părţile recunosc provocările pe care le poate genera la adresa statelor semnatare din Africa Centrală eliminarea sau reducerea semnificativă a taxelor vamale prevăzută în prezentul acord şi convin asupra instaurării unui dialog şi a unei cooperări în acest domeniu. (2) Având în vedere calendarul de eliminare a taxelor vamale stabilit de comun acord de către părţi prin prezentul acord, acestea convin să instaureze un dialog aprofundat privind măsurile de adaptare fiscală care vor fi luate şi care pot să restabilească echilibrul bugetar. (3) În conformitate cu alineatele (1) şi (2) din prezentul articol, părţile convin să coopereze în cadrul dispoziţiilor articolului 7 şi se angajează să pună în aplicare măsuri de asistenţă tehnică şi financiară în următoarele domenii: a) contribuţia la absorbţia impactului fiscal net, în deplină complementaritate cu reformele fiscale, b) sprijin pentru reforma fiscală alături de dialog în acest domeniu. (4) Părţile convin să stabilească de comun acord, în cadrul Comitetului APE şi în cel mai scurt termen, metodologia de estimare a impactului fiscal net. Ulterior, în acelaşi cadru, părţile vor hotărî de comun acord cu privire la studiile şi acţiunile complementare necesare. Articolul 11 Cooperarea în cadrul forurilor internaţionale Părţile depun toate eforturile pentru a coopera în cadrul tuturor forurilor internaţionale în care se discută aspecte relevante pentru prezentul parteneriat. Articolul 12 Analiza privind parteneriatul pentru dezvoltare Părţile convin să aprofundeze în 2008 analiza privind parteneriatul pentru dezvoltare instituit prin prezentul titlu, inclusiv modalităţile de punere în aplicare a acestuia. TITLUL III REGIMUL COMERCIAL AL PRODUSELOR CAPITOLUL 1 Taxe vamale şi măsuri netarifare Articolul 13 Reguli de origine (1) În sensul prezentului capitol, termenul "originar" se aplică mărfurilor care respectă regulile de origine în vigoare la 1 ianuarie 2008 pe teritoriul părţilor. (2) Comitetul APE va anexa la prezentul acord statutul unui regim comun reciproc aplicabil regulilor de origine, care va intra în vigoare din momentul aplicării cu titlu provizoriu a prezentului acord. (3) În termen de cel mult trei ani de la data intrării în vigoare a prezentului acord, părţile vor revizui dispoziţiile în vigoare care reglementează regulile de origine, având drept obiectiv simplificarea noțiunilor şi metodelor utilizate pentru a stabili originea, în raport cu obiectivele de dezvoltare ale Africii Centrale. În cadru acestei revizuiri, părţile vor lua în considerare dezvoltarea tehnologică, procesele de producţie şi toţi ceilalţi factori, inclusiv reformele în curs privind regulile de origine, care ar putea necesita modificări ale regimului reciproc negociat. Orice modificare sau înlocuire se va efectua prin decizia Comitetului APE. Articolul 14 Taxe vamale "Taxe vamale" înseamnă orice taxe sau impuneri de orice tip, inclusiv orice formă de suprataxă sau impunere suplimentară, aplicate la import sau export sau în legătură cu importul sau exportul de produse. Nu sunt incluse următoarele: (a) impunerile corespunzătoare taxelor sau altor impuneri interne aplicate în conformitate cu articolul 23; (b) măsurile antidumping, compensatorii sau de salvgardare aplicate în conformitate cu dispoziţiile capitolului privind instrumentele de protecţie comercială; (c) redevenţele sau alte impuneri aplicate în conformitate cu articolul 18. Articolul 15 Eliminarea taxelor vamale la export (1) Nu se va introduce nicio nouă taxă vamală la export, nici nu se vor majora taxele deja aplicate în cadrul schimburilor comerciale dintre părţi, de la data intrării în vigoare a prezentului acord. (2) Cu toate acestea, în cazul unor dificultăți majore ale finanţelor publice sau din necesitatea de a intensifica protecţia mediului, Africa Centrală poate, în urma consultării cu CE, să introducă taxe vamale la export pentru un număr limitat de mărfuri suplimentare. (3) În cadrul Comitetului APE, va avea loc o evaluare periodică în scopul de a examina impactul şi relevanţa taxelor vamale la export, aplicate în temeiul prezentului articol. Articolul 16 Circulaţia produselor (1) Produsele originare din Comunitatea Europeană sau din Africa Centrală nu sunt supuse taxelor vamale decât o singură dată pe teritoriul celeilalte părţi. (2) În ceea ce priveşte produsele originare din Comunitatea Europeană, taxa vamală de achitat în conformitate cu prezentul acord este percepută în numele statului semnatar din Africa Centrală al cărui teritoriu constituie locul în care are loc consumul. (3) Africa Centrală va lua toate măsurile necesare pentru a asigura punerea în aplicare eficientă a dispoziţiilor prezentului articol, precum şi pentru a promova libera circulaţie a produselor în statele semnatare din Africa Centrală. Cele două părţi convin să coopereze în acest domeniu, în cadrul articolelor 7 şi 8. Această cooperare se va adapta tipului de mecanism pentru care a optat în final Africa Centrală. (4) Părţile convin să coopereze pentru a facilita circulaţia produselor şi simplifica procedurile vamale, astfel cum se prevede la capitolul 3 din titlul III. Articolul 17 Clasificarea produselor Clasificarea produselor aflate în domeniul de aplicare al prezentului acord este cea care figurează în nomenclatura tarifară corespunzătoare fiecărei părţi, în conformitate cu sistemul armonizat de denumire şi codificare a mărfurilor ("SA"). Articolul 18 Redevenţe şi alte impuneri (1) Redevenţele şi alte impuneri menţionate la articolul 14 litera (c) sunt limitate la costul aproximativ al serviciilor prestate şi nu constituie un mijloc indirect de protecţie a produselor naţionale sau o impunere de natură fiscală percepută pentru importuri sau exporturi. Acestea fac obiectul tarifelor specifice corespunzătoare costului aproximativ al serviciilor prestate şi nu se calculează pe o bază ad valorem. Redevenţele şi celelalte impuneri nu se instituie pentru formalităţile consulare, precum facturile şi certificatele consulare, a căror listă exhaustivă va fi adoptată de Comitetul APE. (2) În vederea promovării integrării regionale şi transparenţei faţă de operatorii economici, Africa Centrală convine să instituie dispoziţii standardizate privind domeniul vizat de prezentul articol, cel târziu la 1 ianuarie 2013. Articolul 19 Tratamente mai favorabile care rezultă din acordurile de integrare economică (1) În ceea ce privește domeniile care fac obiectul prezentului capitol, CE acordă Africii Centrale orice tratament mai favorabil care ar putea decurge din încheierea de către CE a unui acord de integrare economică cu părţi terţe, ulterior semnării prezentului acord. (2) În ceea ce privește domeniile care fac obiectul prezentului capitol, Africa Centrală acordă CE orice tratament mai favorabil care ar putea decurge din încheierea de către Africa Centrală a unui acord de integrare economică cu un partener comercial major, ulterior semnării prezentului acord. (3) În cazul în care Africa Centrală a obţinut din partea unui partener comercial major un tratament considerabil mai favorabil decât acela oferit de CE, printr-un acord de integrare economică încheiat de Africa Centrală cu acelaşi partener, părţile vor iniţia consultări şi vor decide de comun acord privind punerea în aplicare a dispoziţiilor alineatului (2). (4) În sensul prezentului articol, "acord de integrare economică" înseamnă un acord de liberalizare semnificativă a comerţului şi de suprimare sau eliminare semnificativă a discriminărilor între părţi, prin intermediul eliminării măsurilor discriminatorii existente şi/sau interzicerii de noi măsuri discriminatorii şi de măsuri mai discriminatorii, fie la intrarea în vigoare a prezentului acord, fie pe baza unui calendar rezonabil. (5) În sensul prezentului articol, "partener comercial major" înseamnă orice ţară dezvoltată sau orice ţară care deţine o cotă mai mare de 1 procent din schimburile comerciale mondiale, în cursul anului precedent intrării în vigoare a acordului de integrare economică menționat la alineatul (2) sau orice grup de ţări care, acţionând individual, colectiv sau în cadrul unui acord de integrare economică, deţine o cotă mai mare de 1,5 procente din schimburile mondiale, în cursul anului precedent intrării în vigoare a acordului de integrare economică menţionat la alineatul (2) [2]. (6) Dispoziţiile prezentului capitol nu pot fi interpretate ca obligând părţile să îşi acorde reciproc tratamente preferenţiale care ar fi aplicabile în temeiul apartenenţei uneia dintre părţi la un acord de integrare economică regională cu o parte terţă, la data semnării prezentului acord. Articolul 20 Taxe vamale pentru produsele originare din statele semnatare din Africa Centrală (1) Produsele originare din Africa Centrală sunt importate în CE fără taxe vamale, cu excepţia produselor indicate şi în condiţiile definite la anexa II. (2) În cadrul schimburilor comerciale între părţi, nu se instituie nicio nouă taxă vamală şi nu se măresc cele care sunt deja aplicate. Articolul 21 Taxe vamale pentru produsele originare din Comunitatea Europeană (1) Pentru fiecare produs, taxa vamală de bază este aceea menţionată în anexa III. (2) În cadrul schimburilor comerciale între părţi, nu se instituie nicio nouă taxă vamală şi nu se măresc cele menţionate la anexa III. (3) Fără a aduce atingere alineatului (2), în cadrul instituirii unui tarif exterior comun de la 1 ianuarie 2013 cel târziu, şi în măsura în care impactul general al acestor taxe nu depăşeşte impactul rezultat din taxele menţionate la anexa III, Africa Centrală va putea să revizuiască taxele vamale menţionate la anexa III care se aplică produselor originare din Comunitatea Europeană. În acest caz, Comitetul APE modifică anexa III în consecinţă. (4) Taxele vamale la importurile din Comunitatea Europeană de produse definite ca originare a căror listă figurează în anexa III, la categoriile "1", "2" şi "3", sunt eliminate definitiv, în conformitate cu modalităţile definite în tabelul de mai jos. Procentele de reducere tarifară din tabelul de mai jos se aplică fie tarifelor definite la alineatul (1), fie eventualelor noi tarife definite potrivit condiţiilor de la alineatul (3). Categorie | 1/01/2008 | 1/01/2009 | 1/01/2010 | 1/01/2011 | 1/01/2012 | 1/01/2013 | 1/01/2014 | 1 | 0 % | 0 % | 25 % | 50 % | 75 % | 100 % | | 2 | 0 % | 0 % | 0 % | 15 % | 30 % | 45 % | 60 % | 3 | 0 % | 0 % | 0 % | 0 % | 0 % | 0 % | 10 % | Categorie | 1/01/2015 | 1/01/2016 | 1/01/2017 | 1/01/2018 | 1/01/2019 | 1/01/2020 | 1/01/2021 | 1 | | | | | | | | 2 | 75 % | 90 % | 100 % | | | | | 3 | 20 % | 30 % | 40 % | 50 % | 60 % | 70 % | 80 % | Categorie | 1/01/2022 | 1/01/2023 | 1 | | | 2 | | | 3 | 90 % | 100 % | (5) Importurile de produse originare din Comunitatea Europeană a căror listă figurează în anexa III, la categoria "5", constau din produse ale căror taxă vamală este definită în conformitate cu alineatele (1) şi (3); taxele vamale pentru această categorie nu sunt nici reduse nici eliminate. (6) În cazul unor dificultăţi deosebite în ceea ce priveşte importurile unui anumit produs, Comitetul APE ar putea reexamina, de comun acord, calendarul reducerilor şi eliminărilor de taxe vamale în vederea unei posibile prelungiri a perioadei de reducere sau eliminare. Pe parcursul reexaminării respective, pentru produsul în cauză, nu se poate prelungi perioada din calendar pentru care s-a solicitat reexaminarea, peste perioada tranzitorie maximă pentru reducerea sau eliminarea tarifelor, prevăzută pentru acelaşi produs. În cazul în care Comitetul APE nu ia o decizie în termen de treizeci de zile de la cererea de revizuire a calendarului, Africa Centrală poate suspenda calendarul, cu titlu provizoriu, pentru o perioadă care nu poate depăşi un an. Articolul 22 Interzicerea restricţiilor cantitative La intrarea în vigoare a prezentului acord se elimină toate interdicţiile sau restricţiile la import sau export care afectează comerţul dintre cele două părţi, altele decât taxele vamale, redevenţele şi alte impuneri menţionate la articolul 18, fie că sunt puse în aplicare prin intermediul contingentelor, licenţelor de import sau de export, fie prin alte măsuri. Nu se va putea introduce nicio nouă măsură. Dispoziţiile prezentului articol nu aduc atingere dispoziţiilor capitolului prezentului acord referitor la instrumentele de protecţie comercială. Articolul 23 Tratament naţional în materie de impozitare şi reglementare internă (1) Produsele originare importate de la cealaltă parte nu pot fi supuse, direct sau indirect, unor taxe interne sau altor impuneri interne, superioare celor aplicate direct sau indirect produselor naţionale similare. În plus, părţile nu aplică în alt mod taxe sau alte impuneri interne în scopul de a oferi protecţie producţiei naţionale. (2) Produselor originare importate de la cealaltă parte nu li se acordă un tratament mai puţin favorabil decât cel acordat produselor naţionale similare în cadrul tuturor actelor cu putere de lege, normelor administrative, precum şi în ceea ce priveşte toate exigențele referitoare la vânzarea, punerea în vânzare, cumpărarea, transportul, distribuţia sau utilizarea acestor produse pe piaţa internă. Dispoziţiile prezentului alineat nu exclud aplicarea unor tarife diferenţiate pentru transportul intern, bazate în exclusivitate pe exploatarea economică a mijloacelor de transport şi nu pe originea produsului. (3) Nicio parte nu instituie sau menţine în vigoare reglementări interne referitoare la amestecul, prelucrarea sau utilizarea produselor în cantităţi sau proporţii specificate, care ar impune direct sau indirect ca o cantitate sau o proporţie specificată din produsul care face obiectul reglementării respective să provină din surse naţionale. În plus, părţile nu aplică alte forme de reglementare cantitativă internă în scopul de a oferi protecţie producţiei naţionale. Nicio reglementare cantitativă internă referitoare la amestecul, transformarea sau utilizarea produselor în cantităţile sau în proporţiile determinate nu va fi aplicată astfel încât să se aloce aceste cantităţi sau proporţii între sursele externe de aprovizionare. (4) În conformitate cu articolul III alineatul (8) litera (b) din Acordul general pentru tarife și comerț din 1994 (GATT 1994), dispoziţiile prezentului articol nu împiedică plata subvenţiilor rezervate exclusiv producătorilor naţionali, inclusiv plăţile provenite din încasările din taxe sau impuneri interne aplicate în conformitate cu dispoziţiile prezentului articol, nici subvenţiile acordate sub forma achiziţiilor de produse naţionale. (5) Dispoziţiile prezentului articol nu se aplică actelor cu putere de lege, actelor administrative, procedurilor sau practicilor care reglementează achiziţiile publice. (6) Dispoziţiile prezentului articol nu aduc atingere dispoziţiilor capitolului prezentului acord referitor la instrumentele de protecţie comercială. Articolul 24 Subvenţii la exportul de produse agricole (1) CE şi Africa Centrală, precum şi orice stat semnatar din Africa Centrală, nu vor putea să instituie noi subvenţii la export sau să crească vreo subvenţie existentă de acest tip la orice produs agricol destinat teritoriului celeilalte părţi. În ceea ce priveşte subvenţiile existente, prezentul alineat nu interzice creşterile datorate variaţiilor preţului la nivel mondial al produselor în cauză. (2) În ceea ce priveşte orice grup de produse, astfel cum sunt definite la alineatul (3), care beneficiază de o restituire la export conform legislaţiei CE pentru acelaşi produs de bază pentru care Africa Centrală s-a angajat să elimine tarifele vamale, CE se angajează să elimine toate subvenţiile existente acordate la exportul către teritoriul din Africa Centrală a acestui grup de produse – corespunzătoare aceluiaşi produs de bază. În contextul prezentului alineat, părţile se vor consulta înainte de 31 decembrie 2008 pentru a defini modalităţile acestei eliminări. (3) Prezentul articol se aplică produselor care fac obiectul anexei I la Acordul OMC privind agricultura. (4) Prezentul articol nu aduce atingere aplicării de către Africa Centrală a articolului 9.4 din Acordul OMC privind agricultura și nici a articolului 27 din Acordul OMC privind subvenţiile şi măsurile compensatorii. Articolul 25 Securitate alimentară În cazul în care respectarea dispoziţiilor prezentului acord determină probleme de disponibilitate sau de acces la produse alimentare esenţiale pentru asigurarea securităţii alimentare şi în cazul în care această situaţie provoacă sau riscă să provoace dificultăţi majore pentru Africa Centrală sau pentru un stat semnatar din Africa Centrală, aceasta din urmă sau statul semnatar în cauză din Africa Centrală va putea lua măsuri adecvate în conformitate cu procedurile prevăzute la articolul 31 din capitolul 2. Articolul 26 Dispoziţii speciale privind cooperarea administrativă (1) Părţile convin asupra importanţei cruciale a cooperării administrative pentru punerea în aplicare şi controlul tratamentului preferenţial acordat în temeiul prezentului titlu şi îşi reafirmă angajamentul de a combate neregulile şi frauda în domeniul vamal şi în domeniile conexe. (2) Atunci când o parte obţine, pe baza unor informaţii obiective, dovada privind lipsa cooperării administrative şi/sau neregulile sau frauda, partea în cauză poate suspenda temporar tratamentul preferenţial acordat produsului (produselor) respectiv(e) în conformitate cu prezentul articol. (3) În sensul prezentului articol, prin lipsa cooperării administrative se înţelege, printre altele: a) nerespectarea repetată a obligaţiei de a verifica caracterul originar al produsului (produselor) în cauză; b) un refuz repetat sau o întârziere nejustificată în efectuarea controlului ulterior al dovezii de origine şi/sau în comunicarea rezultatelor acestuia; c) un refuz repetat sau o întârziere nejustificată în ceea ce priveşte acordarea autorizaţiei de a realiza o misiune de cooperare administrativă pentru a verifica autenticitatea documentelor sau acurateţea informaţiilor necesare pentru acordarea tratamentului preferenţial în cauză. (4) Aplicarea unei suspendări temporare are loc în următoarele condiţii: a) Partea care obţine, pe baza unor informaţii obiective, dovada privind lipsa cooperării administrative şi/sau neregulile sau frauda, comunică de îndată Comitetului APE dovada obţinută, precum şi informaţii obiective şi trebuie să lanseze consultări în cadrul Comitetului APE, pe baza tuturor informaţiilor relevante şi a probelor obiective, în vederea găsirii unei soluţii acceptabile pentru ambele părţi. b) Atunci când părţile au iniţiat consultări în cadrul Comitetului APE, astfel cum se prevede mai sus, şi nu au reuşit să ajungă la o soluţie acceptabilă în termen de 3 luni de la notificare, partea în cauză poate suspenda temporar tratamentul preferenţial acordat produsului (produselor) respective. Suspendările temporare se notifică de îndată Comitetului APE. c) Suspendările temporare prevăzute de prezentul articol se limitează la ceea ce este necesar pentru a proteja interesele financiare ale părţii în cauză. Acestea nu depăşesc o perioadă de şase luni care poate fi reînnoită. Suspendările temporare se notifică de îndată ce au fost adoptate Comitetului APE. Acestea fac obiectul unor consultări periodice în cadrul Comitetului APE, în special pentru a fi abrogate de îndată ce condiţiile care au dus la aplicarea acestora încetează să mai existe. (5) Odată cu notificarea Comitetului APE prevăzută la alineatul (4) litera (a), partea în cauză publică o comunicare adresată importatorilor în jurnalul său oficial. Această comunicare semnalează că, în cazul produsului respectiv, pe baza unor informaţii obiective, s-a obţinut o dovadă privind lipsa de cooperare administrativă şi/sau neregulile sau frauda. Articolul 27 Tratamentul erorilor administrative În cazul unei erori a autorităţilor competente în ceea ce priveşte gestionarea adecvată a sistemelor preferenţiale la export, în special în aplicarea regulilor privind definirea noțiunii de "produse originare" şi a metodelor de cooperare administrativă, atunci când eroarea în cauză are consecinţe asupra importului şi exportului, partea care se confruntă cu astfel de consecinţe poate solicita Comitetului APE să examineze posibilitatea de a adopta toate măsurile adecvate pentru a remedia situaţia. Articolul 28 Cooperare În conformitate cu dispoziţiile articolului 7, părţile convin să coopereze, printre altele, în următoarele domenii: - sprijin pentru punerea în aplicare a angajamentelor în materie de politică comercială decurgând din prezentul acord; - formare/sprijin pentru interpretarea şi aplicarea acestor norme. CAPITOLUL 2 Instrumente de protecţie comercială Articolul 29 Măsuri antidumping şi compensatorii (1) Sub rezerva dispoziţiilor prezentului articol, nicio dispoziţie a prezentului acord nu împiedică CE sau statele semnatare din Africa Centrală să adopte, individual sau colectiv, măsuri antidumping sau compensatorii, în conformitate cu acordurile corespunzătoare ale OMC. În sensul prezentului articol, originea este determinată în conformitate cu regulile de origine nepreferenţiale ale părţilor. (2) Înainte de instituirea măsurilor antidumping sau compensatorii definitive pentru produsele importate din statele semnatare din Africa Centrală, CE examinează posibilitatea unor soluţii constructive, astfel cum sunt prevăzute în acordurile OMC aferente. (3) În cazul în care o măsură antidumping sau compensatorie a fost instituită cel puțin de o autoritate regională sau subregională în cazul a două state semnatare din Africa Centrală, trebuie să existe o instanţă unică de control judiciar, inclusiv pentru căile de atac. (4) Atunci când pot fi instituite măsuri antidumping sau compensatorii la nivel regional sau subregional şi la nivel naţional, părţile garantează că autorităţile regionale sau subregionale, pe de o parte, şi autorităţile naţionale, pe de altă parte nu aplică simultan aceste măsuri pentru acelaşi produs. (5) CE notifică statelor semnatare din Africa Centrală primirea unei plângeri documentate corespunzător înainte de deschiderea unei anchete. (6) Dispoziţiile prezentului articol se aplică tuturor investigațiilor deschise după intrarea în vigoare a prezentului acord. (7) Dispoziţiile prezentului articol nu se supun dispoziţiilor mecanismului de soluționare a diferendelor din prezentul acord. Articolul 30 Măsuri de salvgardare multilaterale (1) Sub rezerva dispoziţiilor prezentului articol, nicio dispoziţie a prezentului acord nu ar împiedica statele semnatare din Africa Centrală şi CE să adopte măsuri în conformitate cu articolul XIX din GATT 1994, Acordul privind măsurile de salvgardare şi cu articolul 5 din Acordul OMC privind agricultura. În sensul prezentului articol, originea este determinată în conformitate cu regulile de origine nepreferenţiale ale părţilor. (2) Fără a aduce atingere dispoziţiilor alineatului (1), ţinând cont de obiectivele de dezvoltare generale ale prezentului acord şi de dimensiunea redusă a economiilor statelor semnatare din Africa Centrală, CE va exclude importurile provenite din statele semnatare din Africa Centrală de la orice măsuri adoptate în conformitate cu articolul XIX din GATT 1994, Acordul privind măsurile de salvgardare şi cu articolul 5 din Acordul OMC privind agricultura. (3) Dispoziţiile alineatului (2) se aplică pentru o perioadă de cinci ani de la data intrării în vigoare a prezentului acord. Cel târziu cu 120 de zile înainte de încheierea acestei perioade, Consiliul mixt APE reexaminează aplicarea dispoziţiilor respective având în vedere nevoile de dezvoltare ale statelor semnatare din Africa Centrală pentru a stabili dacă este necesar să se prelungească aplicarea acestora cu o perioadă suplimentară. (4) Dispoziţiile alineatului (1) nu se supun dispoziţiilor mecanismului de soluționare a diferendelor din prezentul acord. Articolul 31 Măsuri de salvgardare bilaterale (1) Fără a aduce atingere articolului 24, în urma examinării soluţiilor alternative, o parte poate aplica măsuri de salvgardare pe o perioadă limitată, care să deroge de la dispoziţiile articolelor 20 şi 21, în condiţiile şi în conformitate cu procedurile prevăzute la prezentul articol. (2) Măsurile de salvgardare menţionate la alineatul (1) pot fi adoptate atunci când un produs originar dintr-o parte este importat pe teritoriul celeilalte părţi în cantităţi atât de importante şi în astfel de condiţii încât importurile cauzează sau ameninţă să cauzeze: (a) un prejudiciu grav industriei naţionale producătoare de produse similare sau de produse direct concurente de pe teritoriul părţii importatoare sau (b) disfuncţionalităţi într-un sector al economiei, în special în cazul în care aceste disfuncţionalităţi cauzează dificultăţi sau probleme sociale majore care ar putea cauza o gravă deteriorare a situaţiei economice a părţii importatoare sau (c) disfuncţionalităţi pe pieţele de produse agricole [3] similare sau direct concurente sau ale mecanismelor care reglementează acele pieţe. (3) Măsurile de salvgardare vizate de prezentul articol nu depăşesc ceea ce este necesar pentru a preveni sau a remedia prejudiciul grav sau disfuncţionalităţile, astfel cum sunt definite la alineatele (2) şi (5) litera (b). Măsurile de salvgardare respective ale părţii importatoare pot să cuprindă numai una sau mai multe dintre următoarele măsuri: (a) suspendarea oricărei noi reduceri a nivelului taxei vamale de import pentru produsul în cauză, astfel cum este prevăzută de prezentul acord, (b) creşterea taxei vamale asupra produsului în cauză până la un nivel care nu depăşeşte taxa vamală aplicată altor membri OMC şi (c) introducerea contingentelor tarifare pentru produsul în cauză. (4) Fără a aduce atingere alineatelor (1), (2) şi (3), în cazul în care un produs originar din unul sau mai multe state semnatare din Africa Centrală este importat în una sau mai multe regiuni ultraperiferice ale CE în cantităţi atât de importante şi în astfel de condiţii încât cauzează sau riscă să cauzeze una din situaţiile menţionate la alineatul (2) literele (a), (b) sau (c), CE poate să adopte măsuri de supraveghere sau de salvgardare limitate la regiunea ultraperiferică sau la regiunile ultraperiferice în cauză, în conformitate cu procedurile prevăzute la alineatele (6)-(9). (5) (a) Fără a aduce atingere alineatelor (1), (2) şi (3), în cazul în care un produs originar din CE este importat într-un stat semnatar din Africa în cantităţi atât de importante şi în astfel de condiţii încât cauzează sau riscă să cauzeze una din situaţiile menţionate la alineatul (2) literele (a), (b) sau (c), respectivul stat semnatar din Africa Centrală poate să adopte măsuri de supraveghere sau de salvgardare limitate la teritoriul său, în conformitate cu procedurile prevăzute la alineatele (6)-(9). (b) Un stat semnatar din Africa Centrală poate să adopte măsuri de salvgardare în cazul în care, în urma reducerilor taxelor vamale, un produs originar din CE este importat pe teritoriul său în cantităţi atât de importante şi în astfel de condiţii încât aceste importuri cauzează sau riscă să cauzeze disfuncţionalităţi unei industrii incipiente producătoare de produse similare sau direct concurente. Prezenta dispoziţie este aplicabilă pe o perioadă de cincisprezece ani de la data intrării în vigoare a prezentului acord. Măsurile trebuie adoptate în conformitate cu dispoziţiile de la alineatele (6)-(9). (6) (a) Măsurile de salvgardare vizate de prezentul articol nu pot fi menţinute decât pentru perioada necesară pentru a preveni sau a remedia prejudiciul grav sau disfuncţionalităţile, astfel cum sunt definite la alineatele (2) (4) şi (5). (b) Măsurile de salvgardare menţionate la prezentul articol nu pot fi aplicate pentru o perioadă care depăşeşte doi ani. În cazul în care circumstanţele care justifică instituirea măsurilor de salvgardare continuă să existe, aceste măsuri pot fi prelungite pentru o perioadă suplimentară de maximum doi ani. În cazul în care statele semnatare din Africa Centrală sau un stat semnatar din Africa Centrală aplică o măsură de salvgardare, sau în cazul în care CE adoptă măsuri de salvgardare limitate la teritoriul uneia sau mai multor regiuni ultraperiferice, măsurile respective pot fi instituite totuşi pentru o perioadă de maximum patru ani, iar, în cazul în care circumstanţele care justifică instituirea măsurilor de salvgardare continuă să existe, acestea pot fi prelungite pentru o perioadă suplimentară de maximum patru ani. (c) Măsurile de salvgardare menţionate la prezentul articol care depăşesc un an sunt însoţite de un calendar clar care prevede eliminarea lor treptată până cel târziu la sfârşitul perioadei stabilite. (d) Nu poate fi aplicată nicio măsură de salvgardare menţionată la prezentul articol unui produs care a făcut deja obiectul unei astfel de măsuri, timp de cel puţin un an de la data expirării măsurii respective. (7) Pentru punerea în aplicare a alineatelor (1)-(6), se aplică următoarele dispoziţii: (a) În cazul în care o parte consideră că există una din circumstanţele prevăzute la alineatele (2), (4) şi/sau (5), aceasta înaintează de îndată problema Comitetului APE; (b) Comitetul APE poate formula recomandări pentru remedierea circumstanţelor apărute. În cazul în care Comitetul APE nu a formulat recomandări pentru remedierea circumstanţelor sau în cazul în care nu s-a găsit nicio soluţie satisfăcătoare în termen de 30 de zile de la notificarea Comitetului, partea importatoare poate adopta măsurile adecvate pentru a remedia situaţia, în conformitate cu prezentul articol; (c) Înainte de adoptarea unei măsuri prevăzute la prezentul articol sau în cazurile prevăzute la alineatul (8), partea în cauză furnizează în cel mai scurt timp Comitetului APE toate informaţiile necesare unei analize complete a situaţiei, în vederea găsirii unei soluţii acceptabile pentru părţile în cauză; (d) La alegerea măsurilor de salvgardare, trebuie să se acorde prioritate măsurilor care permit remedierea eficace şi rapidă a problemei apărute, perturbând cel mai puţin cu putinţă funcţionarea prezentului acord; (e) Orice măsuri de salvgardare adoptate în temeiul prezentului articol se notifică de îndată Comitetului APE şi fac obiectul unor consultări periodice în cadrul acestuia, în special în vederea stabilirii unui calendar al eliminării acestora, de îndată ce circumstanţele permit acest lucru. (8) Atunci când circumstanţe excepţionale impun luarea unor măsuri imediate, partea importatoare în cauză, fie că este, după caz, CE, statele semnatare din Africa Centrală sau un stat semnatar din Africa Centrală, poate adopta, cu titlu provizoriu, măsurile prevăzute la alineatele (3), (4) şi/sau (5) fără a respecta cerinţele de la alineatul (7). Aceste măsuri pot fi luate pentru o perioadă maximă de 180 de zile în cazul în care măsurile sunt adoptate de CE şi de 200 de zile în cazul în care măsurile sunt adoptate de statele semnatare din Africa Centrală sau de un stat semnatar din Africa Centrală sau în cazul în care măsurile luate de CE sunt limitate la una sau mai multe din regiunile ultraperiferice respective. Durata acestor măsuri provizorii este socotită ca o parte a perioadei măsurilor şi a oricărei prelungiri menţionate la alineatul (6). În adoptarea acestor măsuri provizorii, se ţine cont de interesul tuturor părţilor implicate. Partea importatoare în cauză informează cealaltă parte în cauză şi înaintează de îndată problema spre examinare Comitetului APE. (9) Dacă o parte importatoare supune importul unui produs unei proceduri administrative care are drept scop furnizarea rapidă de informaţii privind evoluţia fluxurilor comerciale care pot provoca problemele menţionate la prezentul articol, aceasta informează fără întârziere Comitetul APE. (10) Acordul privind OMC nu va fi invocat în scopul de a împiedica o parte să adopte măsuri de salvgardare conforme cu dispoziţiile prezentului articol. CAPITOLUL 3 Regimul vamal şi facilitarea comerţului Articolul 32 Obiective (1) Părţile recunosc importanţa regimului vamal şi a facilitării schimburilor comerciale în evoluţia comerţului mondial. Părţile convin să consolideze cooperarea în acest domeniu pentru a garanta că legislaţia şi procedurile relevante, precum şi capacitatea administrativă a administraţiilor competente îndeplinesc obiectivele vizate de control eficient şi de facilitare a schimburilor comerciale şi contribuie la promovarea dezvoltării şi integrării regionale a statelor semnatare ale APE. (2) Părţile recunosc că nu vor fi compromise în niciun fel obiectivele legitime de politică publică, inclusiv cele legate de siguranţă şi prevenirea fraudelor. Articolul 33 Cooperare vamală şi administrativă (1) Pentru a garanta respectarea dispoziţiilor din prezentul titlu şi pentru a răspunde în mod eficient obiectivelor prevăzute la articolul 32, părţile: (a) fac schimb de informaţii privind legislaţia, reglementările şi procedurile în domeniul vamal; (b) elaborează iniţiative comune privind procedurile de import, export şi de tranzit, precum şi cele destinate să propună un serviciu eficace comunităţii de afaceri; (c) cooperează în materie de automatizare a procedurilor vamale şi comerciale şi adoptă, în materie de schimb de informaţii, modelul de date vamale al Organizaţiei Mondiale a Vămilor (OMV); (d) cooperează în materie de planificare şi aplicare a asistenţei în vederea facilitării reformelor vamale şi a facilitării schimburilor; şi (e) încurajează consultările şi cooperarea între toate entităţile interesate de comerţul internaţional. (2) Fără a aduce atingere alineatului (1), administraţiile vamale ale părţilor îşi acordă asistenţă administrativă reciprocă, în conformitate cu dispoziţiile protocolului privind asistența administrativă reciprocă în domeniul vamal. Începând cu 2008, Comitetul APE va adopta în cadrul protocolului privind asistența administrativă reciprocă în domeniul vamal, prin consens, orice modificare pe care o va considera necesară. Articolul 34 Modalităţi de cooperare (1) Părţile recunosc importanţa cooperării în materie de politică vamală şi măsuri de facilitare a schimburilor comerciale în scopul de a pune în aplicare prezentul acord. (2) În conformitate cu dispoziţiile articolului 7, părţile convin să coopereze, printre altele, în următoarele domenii: a) utilizarea unor tehnici vamale moderne, inclusiv evaluarea şi gestionarea riscului, informaţii obligatorii, proceduri simplificate pentru importul şi exportul de produse, controalele ulterioare şi metode de audit al societăţilor; b) introducerea procedurilor care reflectă, în măsura posibilului, instrumentele şi standardele internaţionale aplicabile în domeniul vamal şi al comerţului, inclusiv normele OMC în materie de valoare în vamă şi instrumentele şi normele OMV, şi anume Convenţia internațională pentru simplificarea și armonizarea regimurilor vamale încheiată la Kyoto la 18 mai 1973, revizuită la Bruxelles la 26 iunie 1999 şi a cadrului normativ al OMV pentru securitatea şi facilitarea comerţului mondial; c) automatizarea procedurilor vamale şi comerciale. Articolul 35 Norme vamale şi comerciale (1) Părţile convin că legislaţia lor, reglementările şi procedurile vamale şi în materie de comerţ internaţional se bazează pe: (a) instrumentele şi normele internaţionale, şi anume Convenţia de la Kyoto revizuită, cadrul normativ al OMV pentru securitatea şi facilitarea comerţului mondial, modelul de date vamale al OMV şi convenţia internațională privind Sistemul armonizat de descriere şi codificare a mărfurilor ("SA"); (b) introducerea unui document administrativ unic sau a unui echivalent electronic pentru a stabili declaraţiile vamale la import şi la export; (c) tehnici vamale moderne, inclusiv evaluarea şi gestionarea riscului, proceduri simplificate pentru importul şi exportul de produse, controalele ulterioare şi metode de audit al societăţilor. Procedurile trebuie să fie transparente, eficiente şi simplificate, în scopul de a reduce costurile şi pentru a creşte previzibilitatea pentru agenţii economici, inclusiv pentru întreprinderile mici şi mijlocii; (d) nediscriminare în raport cu cerinţele privind importul, exportul şi tranzitul mărfurilor şi cu procedurile aferente, deşi este acceptat faptul ca transporturile de mărfuri să poată fi tratate în mod diferit, în funcţie de criteriile obiective de evaluare a riscului; (e) reglementări şi proceduri care includ informaţii obligatorii, în special privind clasificarea tarifară şi originea; (f) proceduri simplificate pentru operatorii autorizaţi; (g) dezvoltarea progresivă a sistemelor informatice, pentru a facilita schimbul electronic de date între agenţii economici, administraţiile vamale şi alte entităţi interesate; (h) facilitarea operaţiunilor de tranzit; (i) norme care asigură că penalităţile care sancţionează infracţiuni minore ale reglementărilor vamale sau ale cerinţelor procedurale privind comerţul mondial sunt proporţionale şi nediscriminatorii şi că aplicarea acestora nu determină întârzieri nejustificate; (j) evaluarea periodică a sistemului de recurgere obligatorie la comisionari în vamă în vederea îmbunătăţirii performanţelor şi eficacităţii şi, dacă este necesar, a orientării către eliminarea acestui sistem. (2) Sistemul privind verificările obligatorii înainte de expedierea mărfurilor va fi negociat în cadrul negocierilor pentru un APE integral. (3) Pentru a îmbunătăţi metodele de lucru, garantând în acelaşi timp respectarea principiilor de nediscriminare, transparenţă, eficienţă, integritatea şi responsabilitatea, părţile se angajează: (a) să ia măsurile necesare în scopul simplificării şi standardizării datelor şi a documentelor solicitate de autorităţile vamale şi de celelalte instituţii interesate de comerţul internaţional, pe baza recomandărilor internaţionale pertinente; (b) să simplifice, acolo unde este posibil, cerinţele şi formalităţile administrative pentru a reduce termenele de vămuire, de acordare a liberului de vamă şi de ridicare a mărfurilor; (c) să instituie proceduri eficiente, rapide şi nediscriminatorii, care să asigure căi de atac împotriva hotărârilor, deciziilor şi acţiunilor autorităţilor vamale şi ale altor autorităţi administrative, cu privire la import, export sau tranzit. Aceste proceduri vor fi uşor accesibile solicitanţilor şi taxele aferente vor fi rezonabile şi nu vor depăşi costurile necesare prelucrării lor; (d) să asigure menţinerea celor mai înalte standarde de integritate, prin aplicarea de măsuri care reflectă principiile prevăzute de convenţiile şi instrumentele internaţionale în domeniu. Articolul 36 Tranzitul produselor (1) Părţile asigură liberul tranzit al produselor pe teritoriul lor, pe itineriarul cel mai convenabil pentru tranzit. Restricţiile, controalele sau eventualele cerinţe trebuie să fie nediscriminatorii, proporţionale şi aplicate în mod uniform. (2) Fără a aduce atingere derulării controalelor vamale legitime, părţile acordă produselor în tranzit, provenind de pe teritoriul celeilalte părţi, un tratament nu mai puţin favorabil decât cel acordat mărfurilor de pe piaţa internă, în special în ceea ce privește exportul, importul şi deplasarea acestora. (3) Părţile instituie regimuri de transport sub control vamal care permit tranzitul produselor fără obligaţia de a plăti taxe vamale şi alte impuneri, sub rezerva depunerii garanţiilor adecvate. (4) Părţile depun eforturi pentru a promova şi a pune în aplicare sisteme de tranzit regionale. (5) Părţile recurg la normele şi instrumentele naţionale referitoare la tranzitul produselor. (6) Părţile asigură cooperarea şi coordonarea tuturor entităţilor interesate de pe teritoriile acestora pentru a facilita traficul în tranzit şi pentru a promova cooperarea transfrontalieră. Articolul 37 Relaţiile cu mediul de afaceri Părţile convin: (a) să garanteze că publicul poate accesa toate informaţiile privind legislaţia, reglementările, procedurile şi documentele de anexat, taxele, redevenţele, pe cât posibil prin mijloace electronice; (b) asupra necesităţii unor consultări periodice cu mediul de afaceri privind elaborarea de texte referitoare la aspectele vamale şi cele în materie de comerţ internaţional. În acest sens, părţile vor institui mecanisme adecvate de consultare periodică; (c) să existe un termen suficient de lung între publicarea şi intrarea în vigoare a oricărei legislaţii, proceduri, taxe sau impuneri noi sau modificate; Părţile publică informaţii administrative privind, în special, cerinţele entităţilor interesate, procedurile, orarele şi modul de funcţionare a birourilor vamale situate la punctele intrare şi/sau ieşire, precum şi punctele de contact sau de informaţii; (d) să favorizeze cooperarea între operatorii economici şi administraţiile competente prin utilizarea de proceduri nearbitrare şi accesibile, cum ar fi memorandumurile de înţelegere întemeiate pe protocoalele promulgate de OMV; (e) să garanteze că cerinţele administraţiilor în materie de comerţ internaţional continuă să răspundă nevoilor mediului de afaceri, sunt conforme cu cele mai bune practici şi rămân cât mai puţin restrictive asupra schimburilor comerciale internaţionale. Articolul 38 Valoarea în vamă (1) Articolul VII din GATT 1994 şi Acordul OMC privind punerea în aplicare a articolului VII din GATT 1994 guvernează normele de determinare a valorii în vamă aplicate în cadrul schimburilor comerciale reciproce dintre părţi. (2) Părţile cooperează în vederea adoptării unei abordări comune privind chestiunile legate de valoarea în vamă, inclusiv de problemele referitoare la preţul transferului. Articolul 39 Integrarea regională în Africa Centrală Asigurând progresul reformelor vamale şi în scopul de a facilita schimburile comerciale, părţile promovează integrarea regională, în special în ceea ce priveşte elaborarea dispoziţiilor standardizate privind: - cerinţele, - documentaţia, - datele care trebuie prezentate, - procedurile, - regimurile pentru operatorii autorizaţi, - proceduri frontaliere şi orare; - cerinţe privind tranzitul, transportul sub control vamal şi depunerea garanţiei. Aceasta implică o cooperare strânsă între toate entităţile interesate, bazată, în măsura posibilului, pe normele internaţionale relevante. CAPITOLUL 4 Bariere tehnice în calea comerţului şi mâsuri sanitare şi fitosanitare Articolul 40 Obiective Obiectivul prezentului capitol este facilitarea comerţului cu mărfuri între părţi, crescând capacităţile acestora de a identifica, preveni şi elimina barierele din calea comerţului, prin intermediul reglementărilor tehnice, al normelor, al procedurilor de evaluare a conformităţii aplicate de o parte sau de cealaltă, precum şi crescând capacităţile părţilor de a proteja plantele, animalele şi sănătatea publică. Articolul 41 Obligaţii multilaterale şi contextul general (1) Părţile îşi reafirmă drepturile şi obligaţiile în temeiul Acordului privind OMC şi, în special, privind acordurile OMC referitoare la aplicarea măsurilor sanitare şi fitosanitare (Acordul SPS) şi privind barierele tehnice în calea comerţului (Acordul TBT). Părţile care nu sunt membre ale OMC confirmă, în egală măsură, angajamentul acestora privind respectarea obligaţiilor prevăzute de acordurile SPS şi TBT referitoare la toate aspectele care afectează relaţiile dintre părţi. (2) Părţile îşi reafirmă angajamentul în favoarea unei îmbunătăţiri a sănătăţii publice pe teritoriile statelor semnatare din Africa Centrală, în special prin consolidarea capacităţii lor de a identifica produsele periculoase, în temeiul articolului 47. (3) Angajamentele, drepturile şi obligaţiile orientează acţiunile conduse de părţi în temeiul prezentului capitol. Articolul 42 Domeniul de aplicare şi definiţii (1) Prezentul capitol se aplică măsurilor care se înscriu în domeniul de aplicare al acordurilor TBT şi SPS ale OMC. (2) În sensul prezentului capitol şi în absenţa unor indicaţii contrare, definiţiile acordurilor SPS şi TBT, din Codex Alimentarius, din Convenţia internaţională pentru protecţia plantelor şi ale Organizaţiei Mondiale pentru Sănătatea Animalelor se aplică, inclusiv pentru orice referinţă la "produse" din prezentul capitol. Articolul 43 Autorităţi competente În ceea ce priveşte măsurile SPS, autorităţile competente ale CE şi ale statelor membre semnatare din Africa Centrală pentru aplicarea măsurilor menţionate în prezentul capitol sunt descrise în apendicele II. Părţile se informează reciproc şi în timp util cu privire la orice modificare importantă privind autorităţile competente menţionate în apendicele II. Comitetul APE va adopta orice modificare necesară apendicelui II. Articolul 44 Regionalizare Atunci când definesc condiţiile de import, părţile vor putea să propună şi să identifice, de la caz la caz, zonele cu condiții sanitare sau fitosanitare determinate, ţinând cont de standardele internaţionale. Articolul 45 Transparenţa condiţiilor comerciale şi a schimburilor de informaţii (1) Părţile se informează reciproc cu privire la orice modificare a dispoziţiilor lor juridice şi administrative în materie de import de mărfuri (în special produsele de origine animală şi/sau vegetală). (2) Părţile reafirmă obligaţia care le revine în urma acordurilor SPS şi TBT de a se informa reciproc cu privire la orice modificare adusă normelor sau reglementărilor tehnice pertinente prin mecanisme instituite în temeiul acestor acorduri. (3) De asemenea, părţile procedează la un schimb direct de informaţii privind alte subiecte pe care le consideră de comun acord ca având o importanţă potenţială pentru relaţiile lor comerciale, în cazul în care este necesar. (4) Părţile convin să colaboreze în domeniul supravegherii epidemiologice a bolilor la animale. În ceea ce priveşte aspectele fitosanitare, părţile vor schimba, de asemenea, informaţii privind apariţia paraziţilor care prezintă un pericol cunoscut şi imediat pentru cealaltă parte. Articolul 46 Integrare regională (1) Africa Centrală se angajează să armonizeze, la nivel regional, normele şi celelalte măsuri din domeniul de aplicare a prezentului capitol, într-un interval de 4 ani de la data intrării în vigoare a prezentului acord. (2) În vederea facilitării schimburilor între părţi şi în conformitate cu articolul 40, statele semnatare din Africa Centrală convin asupra necesităţii de armonizare a condiţiilor de import aplicabile mărfurilor originare din CE, în momentul intrării acestora într-un stat semnatar din Africa Centrală. În cazul în care există deja condiţii naţionale de import în momentul intrării în vigoare a prezentului acord şi în aşteptarea introducerii unor condiţii de import armonizate, acestea sunt aplicate de statele semnatare din Africa Centrală în conformitate cu principiul potrivit căruia un produs din CE introdus în mod licit pe piaţa unui stat semnatar din Africa Centrală poate fi, în egală măsură, introdus pe piaţa tuturor celorlalte state semnatare din Africa Centrală, fără nicio altă restricţie sau cerinţă administrativă. Articolul 47 Dezvoltarea capacităţilor şi asistenţei tehnice În conformitate cu dispoziţiile cuprinse în prezentul acord la articolul 7, printre altele, în următoarele domenii: a) în ceea ce priveşte produsele menţionate în apendicele I punctul A, părţile convin să coopereze în vederea consolidării integrării regionale în rândul statelor semnatare din Africa Centrală şi a capacităţilor de control, în conformitate cu obiectivele prezentului acord şi în scopul de a facilita schimburile între statele semnatare din Africa Centrală; b) în ceea ce priveşte produsele menţionate în apendicele I punctul B, părţile convin să coopereze în vederea îmbunătăţirii competitivităţii şi calităţii produselor lor. CAPITOLUL 5 Gestionăre silvica şi schimburi comerciale cu lemn şi cu produse forestiere Articolul 48 Definiţii În sensul prezentului capitol şi în absenţa unor dispoziții contrare, denumirea de "produse forestiere" include, în egală măsură, produsele forestiere nelemnoase şi produsele lor derivate. Articolul 49 Domeniul de aplicare Dispoziţiile prezentului capitol se aplică comerţului cu lemn şi cu produse forestiere originare din Africa Centrală şi gestionării durabile a pădurilor din care sunt extrase aceste produse. Articolul 50 Comerţul cu lemn şi cu produse forestiere nelemnoase şi cu produsele lor derivate (1) Părţile vor conlucra pentru a facilita comerţul între CE şi Africa Centrală cu lemn şi cu produse forestiere provenind din surse legale, obiectiv verificabile şi care contribuie la obiectivul privind dezvoltarea durabilă. Părţile convin asupra: a) punerii în aplicare a unor măsuri destinate să sporească încrederea pieţei privind originea produselor forestiere, în special în ceea ce priveşte originea legală şi/sau durabilă a acestora. Aceste măsuri pot să includă sisteme de îmbunătăţire a trasabilităţii lemnului vândut şi a produselor forestiere vândute între ţările Africii Centrale şi între ţările Africii Centrale şi CE; b) instituirii unui sistem de audit şi de supraveghere independent de lanţul de control. (2) Părţile vor analiza posibilităţile de îmbunătăţire a oportunităţilor comerciale pe piaţa CE, pentru lemn şi pentru produsele forestiere de origine legală sau durabilă provenind din Africa Centrală. Măsurile vor include, printre altele, politici consolidate privind achiziţiile publice, măsuri destinate creşterii sensibilizării consumatorilor, măsuri destinate promovării prelucrării produselor forestiere în Africa Centrală, precum şi activităţi şi iniţiative în asociere cu operatorii din sectorul privat. (3) Părţile se angajează să dezvolte politici şi/sau o legislaţie nediscriminatorie în cadrul domeniului de aplicare al prezentului capitol; în egală măsură, părţile se angajează să asigure aplicarea eficientă şi nediscriminatorie a acestor politici şi/sau legislaţii, în conformitate cu dispoziţiile OMC. Articolul 51 Integrare regională (1) Africa Centrală se angajează să construiască şi să pună în aplicare un cadru regional care va reglementa schimburile comerciale şi de produse forestiere originare din Africa Centrală, inclusiv legislaţia şi mecanismele de cooperare adecvate care vor contribui la asigurarea unei aplicări eficiente. (2) Africa Centrală va dezvolta protocoale şi/sau orientări pentru cooperarea dintre autorităţile competente din Africa Centrală responsabile de punerea în aplicare, în scopul de a asigura că schimburile intraregionale de lemn şi de produse forestiere din Africa Centrală provin din surse legale obiectiv verificabile. Articolul 52 Consolidarea capacităţilor şi a asistenţei tehnice În conformitate cu dispoziţiile cuprinse în prezentul acord la articolul 7, printre altele, în următoarele domenii: a) facilitarea asistenţei în scopul consolidării integrării regionale în acest domeniu, în special punerea în aplicare a Tratatului privind conservarea şi gestionarea durabilă a ecosistemelor forestiere din Africa Centrală și de instituire a Comisiei pentru pădurile Africii Centrale (COMIFAC) şi Planul subregional de convergenţă şi în scopul realizării capacităţilor pentru punerea în aplicare a angajamentelor stabilite prin prezentul capitol. b) sprijinirea iniţiativelor comerciale publice şi private, în special cu privire la exportul către piaţa CE, care vizează prelucrarea locală a lemnului şi a produselor forestiere originare din Africa Centrală provenind din surse legale, obiectiv verificabile şi care contribuie la obiectivul privind dezvoltarea durabilă. Articolul 53 Alte acorduri Fără a aduce atingere dispoziţiilor prezentului capitol, comerţul cu lemn şi produse forestiere va fi reglementat în conformitate cu Convenţia privind comerţul internaţional cu specii ale faunei şi florei sălbatice pe cale de dispariţie (CITES), cu eventualele acorduri de parteneriat voluntar la care statele semnatare din Africa Centrală ar adera în mod individual sau colectiv, alături de Comunitatea Europeană, în cadrul planului de acţiune FLEGT al Uniunii Europene (Forest law enforcement, governance and trade). TITLUL IV SISTEM, COMERŢ ÎN SECTORUL SERVICIILOR ŞI COMERŢ ELECTRONIC Articolul 54 Cadru (1) Părţile îşi reafirmă angajamentele în cadrul Acordului general privind comerţul cu servicii. (2) Până cel târziu la 1 ianuarie 2009, părţile se angajează să extindă domeniul de aplicare al prezentului acord, negociind dispoziţiile necesare pentru liberalizarea progresivă, asimetrică şi reciprocă a sistemului şi a comerţului în sectorul serviciilor. Articolul 55 Cooperare Părţile, recunoscând că sporirea capacităţilor comerciale poate sprijini dezvoltarea activităţilor economice, în special în sectorul serviciilor, şi poate consolida cadrul de reglementare, îşi reafirmă obligaţiile care le revin în cadrul acordului de la Cotonou, în special cu privire la articolele 34-39, 41-43, 45 şi 74-78. TITLU V REGULI ÎN MATERIE DE COMERŢ CAPITOLUL 1 Plăţi curente şi circulatia capiţalurilor Articolul 56 Continuarea negocierilor în domeniul plăţilor curente şi al circulaţiei capitalurilor (1) Părţile recunosc necesitatea de a garanta că fluxurile transfrontaliere de fonduri necesare pentru liberalizarea comerţului de produse şi servicii, precum şi pentru investiţiile de uneia dintre părţi în regiunea celeilalte părţi nu trebuie limitate sau împiedicate de niciuna dintre părţi. Orice limitare sau obstrucționare a fluxului ar fi contrară obiectivelor de liberalizare, dat fiind faptul că schimburile comerciale sau investiţiile, deşi permise în sine, nu ar putea genera plăţi sau finanţare din străinătate. (2) În scopul îndeplinirii acestui obiectiv, părţile se angajează să încheie, înainte de 1 ianuarie 2009, negocieri privind o serie de subiecte care vor viza în special următoarele puncte: (a) liberalizarea fluxurilor de fonduri privind comerţul cu produse şi servicii, denumite "plăţi curente"; (b) liberalizarea fluxurilor de fonduri referitoare la "investiţii", denumite "circulaţia capitalurilor legate de investiţii", inclusiv repatrierea investiţiilor şi profiturilor; (c) o clauză de salvgardare care să permită o derogare pe termen scurt de la libertatea circulaţiei capitalurilor, în cazul unor dificultăţi monetare grave sau legate de balanţa de plăţi; (d) o clauză privind evoluţia care să prevadă liberalizarea altor tipuri de circulaţie a capitalurilor decât cele referitoare la investiţii. CAPITOLUL 2 Concurenţă Articolul 57 Continuarea negocierilor în domeniul concurenţei (1) Părţile recunosc importanţa concurenţei libere şi nedistorsionate, în cadrul relaţiilor lor comerciale, precum şi faptul că anumite practici anticoncurenţiale pot să limiteze comerţul între părţi şi astfel să împiedice îndeplinirea obiectivelor prezentului acord. (2) Prin urmare, părţile acceptă să lanseze negocieri ale unui capitol în domeniul concurenţei, în cadrul APE, care va include în special următoarele elemente: (a) practici anticoncurenţiale care sunt considerate ca fiind incompatibile cu funcţionarea adecvată a prezentului acord, în măsura în care acestea pot afecta comerţul dintre părţi; (b) dispoziţii privind punerea în aplicare eficientă de politici şi reguli în domeniul concurenţei şi în cel politic la nivel regional, în Africa Centrală, care să reglementeze practicile anticoncurenţiale identificate în conformitate cu alineatul (2) litera (a); (c) dispoziţii privind asistenţa tehnică furnizată de experţi independenţi pentru a asigura îndeplinirea obiectivelor prezentului capitol şi aplicarea eficientă a politicilor în domeniul concurenţei la nivel regional, în Africa Centrală. (3) Negocierile se vor baza pe o metodă compusă din două etape, prima vizând aplicarea regulilor în contextul integrării regionale în Africa Centrală şi a doua, aplicarea regulilor la nivel bilateral, după o perioadă de tranziţie stabilită de comun acord. (4) Negocierile privind capitolul referitor la concurenţă se vor încheia înainte de 1 ianuarie 2009. CAPITOLUL 3 Proprietate intelectuală Articolul 58 Continuarea negocierilor în domeniul proprietăţii intelectuale (1) Părţile îşi reafirmă drepturile şi obligaţiile care decurg din Acordul privind aspectele legate de comerţ ale drepturilor de proprietate intelectuală ("TRIPs") şi recunosc necesitatea de a garanta un nivel de protecţie adecvat şi eficient a drepturilor de proprietate intelectuală, industrială şi comercială şi a altor drepturi vizate de ADPIC, în conformitate cu normele internaţionale, în scopul de a reduce distorsiunile comerţului bilateral şi tarifele în calea schimburilor comerciale. (2) Sub rezerva respectării competenţelor transferate Organizaţiei Africane pentru Proprietate Intelectuală (OAPI), părţile se angajează să încheie, înainte de 1 ianuarie 2009, negocieri privind o serie de angajamente referitoare la drepturile de proprietate intelectuală. (3) În egală măsură, părţile convin să îşi consolideze cooperarea în domeniul drepturilor de proprietate intelectuală. Cooperarea trebuie să urmărească susţinerea punerii în aplicare a angajamentelor fiecărei părţi şi trebuie, în special, să se extindă la următoarele domenii: (a) consolidarea iniţiativelor de integrare regională din Africa Centrală în scopul de a îmbunătăţi capacitatea regională de reglementare, legile şi regulile regionale; (b) prevenirea abuzului acestor drepturi de către titulari şi a încălcării acestor drepturi de către concurenţi; (c) sprijin pentru elaborarea de legi şi norme naţionale în Africa Centrală pentru protecţia şi aplicarea drepturilor de proprietate intelectuală. (4) Negocierile se vor baza pe o metodă compusă din două etape, prima vizând aplicarea regulilor în contextul integrării regionale în Africa Centrală şi a doua, aplicarea regulilor la nivel bilateral, după o perioadă de tranziţie stabilită de comun acord. (5) Pe parcursul negocierilor trebuie luate în considerare diferenţele de dezvoltare dintre statele semnatare din Africa Centrală. CAPITOLUL 4 Achiziţii publice Articolul 59 Continuarea negocierilor în domeniul achiziţiilor publice (1) Părţile recunosc contribuţia unor reguli transparente şi concurenţiale de licitaţie la dezvoltarea economică. Prin urmare, ele convin să negocieze deschiderea progresivă şi reciprocă a achiziţiilor lor publice, recunoscând în acelaşi timp existenţa diferenţelor de dezvoltare, în condiţiile definite la alineatul (3). (2) În scopul îndeplinirii acestui obiectiv, părţile se angajează să încheie, înainte de 1 ianuarie 2009, negocieri privind o serie de posibile angajamente privind achiziţiile publice care vor viza în special următoarele puncte: (a) reguli transparente şi nediscriminatorii, proceduri şi principii de aplicat; (b) liste de produse vizate, precum şi plafoanele aplicate; (c) proceduri eficiente de contestare; (d) măsuri pentru a susţine capacităţile de punere în aplicare a acestor angajamente, inclusiv utilizarea oportunităţilor oferite de tehnologiile informaţiei. (3) Negocierile se vor baza pe o metodă compusă din două etape, prima vizând aplicarea regulilor în contextul integrării regionale în Africa Centrală şi a doua, aplicarea regulilor la nivel bilateral, după o perioadă de tranziţie stabilită de comun acord. (4) Pe parcursul negocierilor, CE va lua în considerare nevoile în materie de dezvoltare, financiare şi comerciale ale statelor semnatare din Africa Centrală, ceea ce ar putea să se manifeste sub forma următoarelor măsuri în interesul tratamentului special şi diferenţiat: (a) dacă este necesar, perioade adecvate de punere în aplicare pentru a asigura conformitatea măsurilor guvernamentale privind achiziţiile publice cu toate obligaţiile procedurale specifice. (b) adoptarea sau menţinerea de măsuri tranzitorii precum programele de preţuri preferenţiale sau măsurile de compensare, în conformitate cu un calendar de eliminare. CAPITOLUL 5 Dezvoltare durabilă Articolul 60 Continuarea negocierilor în domeniul dezvoltării durabile (1) Părţile recunosc că dezvoltarea durabilă este un obiectiv global al APE. În consecinţă, ele convin să reflecte consideraţiile privind durabilitatea în toate titlurile APE, precum şi să elaboreze capitole specifice care să vizeze aspecte de mediu şi sociale. (2) În scopul îndeplinirii acestui obiectiv, părţile se angajează să încheie, înainte de 1 ianuarie 2009, negocieri privind o serie de posibile angajamente privind dezvoltarea durabilă care vor viza în special următoarele puncte: (a) nivel de protecţie şi drept de reglementare; (b) integrare regională în Africa Centrală şi utilizarea normelor internaţionale de mediu şi pe cele ale Organizaţiei Internaţionale a Muncii, precum şi promovarea muncii decente; (c) menţinerea nivelurilor de protecţie; (d) proceduri de consultare şi de urmărire. (3) Pe parcursul negocierilor, CE va lua în considerare nevoile în materie de dezvoltare ale statelor semnatare din Africa Centrală, ceea ce ar putea să se manifeste sub forma dispoziţiilor privind cooperarea în acest domeniu. CAPITOLUL 6 Protecţia datelor cu caracter personal Articolul 61 Obiectiv general Părţile recunosc următoarele: (a) interesul lor comun de a proteja libertăţile şi drepturile fundamentale ale persoanelor fizice, în special viaţa lor privată, în ceea ce priveşte prelucrarea datelor cu caracter personal, (b) importanţa aplicării sistemelor eficiente de protecţie a datelor în scopul de a proteja interesele consumatorilor, de a consolida încrederea investitorilor, precum şi de a facilita fluxurile transfrontaliere de date cu caracter personal, (c) necesitatea de a culege şi de a prelucra datele cu caracter personal într-un mod transparent şi echitabil, respectând drepturile persoanelor în cauză, convin să instituie regimuri juridice şi de reglementare adecvate, precum şi capacităţile administrative necesare funcţionării acestora, inclusiv autorităţi de control independente, pentru a garanta un nivel corespunzător de protecţie a indivizilor, în ceea ce priveşte prelucrarea datelor cu caracter personal care va fi conformă cu normele internaţionale cele mai ridicate [4]. Articolul 62 Definiţii În sensul prezentului capitol: (a) "date cu caracter personal" înseamnă orice informaţii privind o persoană identificată sau care poate fi identificată (persoana în cauză); (b) "prelucrarea datelor cu caracter personal" înseamnă orice operaţiune sau serie de operaţiuni efectuate asupra datelor cu caracter personal, cum ar fi culegerea, înregistrarea, organizarea, stocarea, modificarea, retragerea, consultarea, utilizarea, divulgarea, combinarea, blocarea, ştergerea sau distrugerea, precum şi transferul transfrontalier de date cu caracter personal; (c) "operator" înseamnă o persoană fizică sau juridică, o autoritate sau orice alt organism care stabileşte scopurile şi mijloacele pentru prelucrarea datelor cu caracter personal. Articolul 63 Principii şi reguli generale Părţile convin că sistemele juridice şi de reglementare şi capacităţile administrative care urmează să fie instituite trebuie să se bazeze, cel puţin, pe următoarele principii fundamentale şi mecanisme de control al punerii în aplicare: a) Principii fundamentale: (i) Principiul limitării la un scop precis – datele trebuie prelucrate într-un scop anume şi utilizate ulterior sau comunicate, numai în măsura în care acest lucru nu este incompatibil cu scopul transferului. Singurele excepţii de la acest principiu sunt acelea prevăzute de legislaţia pentru protejarea intereselor publice importante într-o societate democratică; (ii) Calitatea datelor şi principiul proporţionalităţii – datele trebuie să fie precise şi, dacă este necesar, actualizate. Datele trebuie să fie adecvate, pertinente şi să nu fie excesive în raport cu scopul în care sunt transferate sau prelucrate ulterior; (iii) Principiul transparenţei – persoanele trebuie să fie informate în ceea ce priveşte scopul prelucrării datelor şi identitatea operatorului din ţara terţă, precum şi în ceea ce priveşte orice alte informaţii care permite garantarea unei proceduri corecte. Singurele excepţii de la acest principiu sunt acelea prevăzute de legislaţia pentru protejarea intereselor publice importante într-o societate democratică; (iv) Principiul siguranţei – operatorul ia măsurile de siguranţă tehnică şi organizaţionale corespunzătoare cu riscurile prezentate de prelucrarea datelor. Nicio persoană care acţionează sub autoritatea operatorului, inclusiv un responsabil de prelucrare a datelor, nu trebuie să prelucreze datele decât pe baza instrucţiunilor în acest sens ale operatorului; (v) Dreptul la accesare, rectificare sau contestare – persoana în cauză trebuie să aibă dreptul de a solicita o copie a tuturor datelor prelucrate care o privesc şi dreptul de a rectifica acele date atunci când se dovedeşte că sunt incorecte. În anumite cazuri, persoana în cauză trebuie să aibă posibilitatea de a-şi exprima dezacordul în legătură cu prelucrarea datelor care o privesc. Singurele excepţii de la acest principiu sunt acelea prevăzute de legislaţia pentru protejarea intereselor publice importante într-o societate democratică; (vi) Restricţii privind transferurile ulterioare de date – în principiu, toate transferurile ulterioare de date cu caracter personal efectuate de către destinatarul iniţial al datelor nu este autorizat decât în cazul în care celălalt destinatar (şi anume, destinatarul transferului ulterior) face, de asemenea, obiectul normelor care prevăd un nivel de protecţie adecvat; (vii) Date sensibile – în cazul prelucrării de date care fac cunoscută originea rasială sau etnică, opiniile politice, convingerile religioase sau filozofice, afilierea la un sindicat, date privind starea de sănătate sau viaţa sexuală, infracţiuni, condamnări penale sau măsuri de securitate, trebuie să se prevadă măsuri suplimentare de protecţie. b) Mecanisme de control al punerii în aplicare Este necesar să se instituie mecanisme corespunzătoare pentru a asigura îndeplinirea următoarelor obiective: (i) garantarea unui nivel bun de respectare a normelor, în special prin sensibilizarea operatorilor cu privire la obligaţiile care le revin, iar, a persoanelor în cauză, cu privire la drepturile care le revin şi la mijloacele de exercitare a acestora; prevăzând sancţiuni eficiente şi disuasive şi instituind sisteme de control de către autorităţi, auditori sau responsabili independenţi de protecţia datelor; (ii) furnizarea de asistenţă şi sprijin persoanelor în cauză în exercitarea drepturilor acestora, pe care trebuie să le poată aplica în mod rapid şi eficient, la un preţ neprohibitiv, dacă este cazul, printr-un mecanism instituţional corespunzător care să prevadă o examinare independentă a plângerilor; (iii) acordarea unei compensaţii corespunzătoare părţii prejudiciate în cazul nerespectării regulilor, şi, dacă este necesar, prevederea aplicării de sancţiuni şi a plăţii unei despăgubiri. Articolul 64 Coerenţa cu angajamentele internaţionale (1) Părţile se informează reciproc, prin intermediul Comitetului APE, privind angajamentele multilaterale şi acordurile cu ţări terţe pe care ar putea să le încheie sau privind orice obligaţie care ar putea să le revină şi care poate să fie pertinentă pentru punerea în aplicare a prezentului capitol, şi, în special, cu privire la orice acord care prevede prelucrarea datelor cu caracter personal, precum culegerea, stocarea, accesarea de către terţi a datelor cu caracter personal sau transferarea lor către aceştia. (2) Părţile pot solicita consultări pentru a discuta orice problemă care poate să apară. Articolul 65 Cooperare Părţile recunosc importanţa cooperării în scopul de a facilita dezvoltarea unor cadre legislative, judiciare şi instituţionale corespunzătoare, precum şi obţinerea unui nivel de protecţie adecvat a datelor cu caracter personal, în conformitate cu obiectivele şi principiile incluse în prezentul capitol. TITLUL VI PREVENIREA ŞI SOLUȚIONAREA DIFERENDELOR CAPITOLUL 1 Obiectiv şi domeniu de aplicare Articolul 66 Obiectiv Obiectivul prezentului titlu este de a preveni şi de a soluționa diferendele care ar putea apărea între părţi pentru a se putea ajunge, în măsura posibilului, la o soluţie satisfăcătoare pentru ambele părţi. Articolul 67 Domeniul de aplicare (1) Prezentul titlu se aplică în cazul oricărui diferend privind interpretarea sau aplicarea prezentului acord, cu excepţia cazului în care există dispoziţii contrare exprese. (2) Fără a aduce atingere alineatului (1), procedura prevăzută la articolul 98 din acordul de la Cotonou este aplicabilă în cazul unui diferend privind finanțarea cooperării pentru dezvoltare, astfel cum este definită în acordul de la Cotonou. CAPITOLUL 2 Consultări şi mediere Articolul 68 Consultări (1) Părţile depun eforturi pentru soluționarea diferendelor rezultate din prezentul acord, prin iniţierea cu bună-credinţă de consultări, în scopul de a se ajunge la o soluţie satisfăcătoare pentru ambele părţi. (2) O parte care intenţionează să iniţieze consultări procedează în acest sens prezentând o cerere în scris celeilalte părţi, o copie fiind transmisă Comitetului APE, precizeazând măsura contestată şi dispoziţiile din acord cu care partea consideră că măsura nu este în conformitate. (3) Se organizează consultări în termen de 40 de zile de la data depunerii cererii. Consultările sunt considerate încheiate la 60 de zile de la data depunerii cererii, cu excepţia cazului în care cele două părţi convin să continue consultările. Informaţiile comunicate pe parcursul consultărilor rămân confidenţiale. (4) În situaţii urgente, în special acelea în care sunt implicate produse perisabile sau de sezon, se organizează consultări în termen de 15 zile de la data depunerii cererii şi sunt considerate încheiate în termen de 30 de zile de la data depunerii cererii. (5) În cazul în care consultările nu sunt organizate în termenele prevăzute la alineatul (3) sau la alineatul (4) sau în cazul în care consultările au fost încheiate şi nu s-a ajuns la niciun acord privind o soluţie satisfăcătoare pentru ambele părţi, partea care a depus cererea poate solicita instituirea unei comisii speciale de arbitraj, în conformitate cu articolul 70. Articolul 69 Mediere (1) În cazul în care consultările nu duc la o soluţie satisfăcătoare pentru ambele părţi, părţile pot, printr-un acord amiabil, să recurgă la un mediator. Termenii de referinţă ai medierii vor avea acelaşi obiect ca cel prezentat în cererea de consultare, sub rezerva cazului în care părţile dispun altfel. (2) În cazul în care părţile nu convin asupra unui mediator în termen de 15 zile de la data depunerii cererii de mediere, Comitetul APE selectează, prin tragere la sorţi, un mediator dintre persoanele care se află pe lista menţionată la articolul 85 şi care nu sunt resortisanţi ai părţilor. Selectarea are loc în termen de 20 de zile de la depunerea cererii de mediere, în prezenţa unui reprezentant al fiecărei părţi. Mediatorul convoacă o reuniune cu părţile, nu mai târziu de 30 de zile de la data desemnării sale. Mediatorul primeşte opiniile fiecărei părţi nu mai târziu de 15 zile înainte de reuniune şi comunică avizul său nu mai târziu de 45 de zile de la data desemnării sale. (3) În avizul său, mediatorul poate formula recomandări privind modul de soluționare a diferendului, care să fie conforme cu dispoziţiile prezentului acord. Avizul mediatorului nu are caracter obligatoriu. (4) Părţile pot conveni asupra modificării termenelor menţionate la alineatul (2). De asemenea, mediatorul poate decide să modifice termenele respective la solicitarea oricăreia dintre părţi sau din proprie iniţiativă, în funcţie de dificultăţile specifice cu care se confruntă partea în cauză sau de complexitatea cazului. (5) Procedurile de mediere, cu precădere toate informaţiile comunicate şi poziţiile luate de părţi pe parcursul acestor proceduri rămân confidenţiale. CAPITOLUL 3 Proceduri de soluţionare a diferendelor Secţiunea I Procedura de arbitraj Articolul 70 Iniţierea procedurii de arbitraj (1) În cazul în care părţile nu reuşesc să soluționeze diferendul, după ce au recurs la consultarea prevăzută la articolul 68 sau, dacă este cazul, după ce au recurs la medierea prevăzută la articolul 69, partea reclamantă poate solicita instituirea unei comisii speciale de arbitraj. (2) Cererea de instituire a unei comisii speciale de arbitraj este adresată în scris părţii pârâte şi Comitetului APE. În cererea sa, partea reclamantă precizează măsurile specifice contestate şi explică motivele pentru care aceste măsuri constituie o încălcare a dispoziţiilor prezentului acord. Articolul 71 Instituirea unei comisii speciale de arbitraj (1) O comisie specială de arbitraj este formată din trei arbitri. (2) În termen de 10 zile de la depunerea cererii de instituire a unei comisii speciale de arbitraj, părţile se consultă pentru a ajunge la un acord privind componenţa comisiei speciale de arbitraj. (3) În cazul în care părţile nu reuşesc să convină asupra componenţei comisiei speciale de arbitraj, în termenul prevăzut la alineatul (2), oricare dintre părţi poate cere preşedintelui Comitetului APE sau reprezentantului acestuia să selecteze cei trei membri ai comisiei speciale prin tragere la sorţi din lista stabilită în temeiul articolului 85, unul dintre aceşti membri făcând parte dintre persoanele desemnate de partea reclamantă, unul dintre persoanele desemnate de partea pârâtă şi al treilea dintre persoanele care au fost desemnate de cele două părţi pentru a prezida reuniunile. În cazul în care părţile au convenit asupra selectării unuia sau mai multora dintre membrii comisiei speciale, membrul sau membrii rămas (rămaşi) este (sunt) selectat (selectaţi) în conformitate cu aceeaşi procedură. (4) Preşedintele Comitetului APE sau reprezentantul acestuia selectează arbitrii, în termen de cinci zile de la cererea menţionată la alineatul (3), depusă de una dintre părţi, în prezenţa a câte unui reprezentant al fiecărei părţi. (5) Data instituirii comisiei speciale de arbitraj este data la care sunt selectaţi cei trei arbitri. Articolul 72 Raportul intermediar al comisiei speciale Comisia specială de arbitraj comunică părţilor un raport intermediar care include atât secţiuni descriptive, cât şi observaţiile şi concluziile acesteia, de regulă, nu mai târziu de 120 de zile de la data instituirii comisiei speciale. În termen de cincisprezece zile de la comunicarea raportului de către comisia specială, oricare parte poate prezenta comentariile sale în scris referitoare la aspecte precise din raportul intermediar. Articolul 73 Decizia comisiei speciale de arbitraj (1) Comisia specială de arbitraj comunică decizia sa părţilor şi Comitetului APE, nu mai târziu de 150 de zile de la data instituirii comisiei speciale de arbitraj. În cazul în care consideră că acest termen limită nu poate fi respectat, preşedintele comisiei speciale comunică în scris acest lucru părţilor şi Comitetului APE, precizând motivele întârzierii şi data la care comisia estimează să îşi finalizeze activitatea. În niciun caz decizia de arbitraj nu ar trebui pronunţată mai târziu de 180 de zile de la data instituirii comisiei speciale de arbitraj. (2) În cazuri de urgenţă, inclusiv în cele care privesc produse alimentare perisabile şi de sezon, comisia specială depune toate eforturile pentru a pronunţa decizia în termen de 75 de zile de la data instituirii sale. În niciun caz comisia nu ar trebui să pronunţe decizia mai târziu de 90 de zile de la instituirii sale. Comisia specială poate pronunţa o decizie preliminară cu privire la eventuala urgenţă a cazului, în termen de zece 10 zile de la instituirea sa. (3) Fiecare parte poate solicita unei comisii speciale de arbitraj să formuleze recomandări privind modul în care partea pârâtă ar putea să acţioneze în mod conform. Secţiunea II Conformare Articolul 74 Conformarea cu decizia comisiei speciale de arbitraj Fiecare parte sau, dacă este cazul, toate statele semnatare din Africa Centrală, iau toate măsurile necesare pentru a pune în aplicare decizia comisiei speciale şi părţile depun toate eforturile pentru a conveni asupra unui termen limită de executare a deciziei. Articolul 75 Termenul rezonabil pentru conformare (1) În cel mult treizeci de zile de la notificarea părţilor cu privire la decizia comisiei speciale, partea pârâtă notifică în scris părţii reclamante şi Comitetului APE termenul necesar pentru conformarea la aceasta ("termen rezonabil"). (2) În cazul în care există un dezacord între părţi cu privire la termenul rezonabil de conformare la decizia comisiei speciale, partea reclamantă solicită în scris comisiei speciale, în termen de 20 de zile de la notificarea părţii pârâte în temeiul alineatului (1), să stabilească durata termenului rezonabil. Această cerere este notificată în acelaşi timp celeilalte părţi şi Comitetului APE. Comisia specială comunică decizia sa părţilor şi Comitetului APE, în termen de 30 de zile de la depunerea cererii. (3) Pentru a determina durata termenului rezonabil, comisia specială ia în considerare durata de care partea pârâtă sau, dacă este cazul, statele semnatare din Africa Centrală ar avea nevoie în mod normal să adopte măsuri legislative sau administrative comparabile cu cele pe care partea pârâtă sau, dacă este cazul, statele semnatare din Africa Centrală le consideră ca fiind necesare pentru asigurarea conformităţii. În egală măsură, comisia specială poate să ia în considerare constrângerile demonstrabile în materie de capacităţi care pot afecta adoptarea de către partea pârâtă a măsurilor necesare. (4) În cazul în care comisia specială iniţială sau unii dintre membrii săi nu sunt în măsură să se întrunească din nou, se vor aplica procedurile prevăzute la articolul 71. Termenul pentru pronunţarea deciziei este de 45 de zile de la data depunerii cererii menţionate la alineatul (2) din prezentul articol. (5) Termenul rezonabil poate fi extins cu acordul comun al părţilor. Articolul 76 Reexaminarea măsurilor adoptate pentru conformarea cu decizia comisiei speciale de arbitraj (1) Partea pârâtă notifică celeilalte părţi şi Comitetului APE, înainte de încheierea termenului rezonabil, măsurile adoptate pentru a se conforma la decizia de arbitraj. (2) În cazul în care există un dezacord între părţi cu privire la compatibilitatea măsurilor notificate în temeiul alineatului (1) cu dispoziţiile prezentului acord, partea reclamantă poate cere în scris comisiei speciale să se pronunţe în această privinţă. Cererea precizează măsurile specifice în discuţie şi explică motivele pentru care măsurile sunt incompatibile cu dispoziţiile prezentului acord. Comisia specială comunică decizia sa în termen de 90 de zile de la data depunerii cererii. În cazuri de urgenţă, inclusiv în cele care privesc produse alimentare perisabile şi de sezon, comisia specială comunică decizia sa în termen de 45 de zile de la data depunerii cererii. (3) În cazul în care comisia specială iniţială sau unii dintre membrii săi nu sunt în măsură să se întrunească din nou, se aplică procedurile prevăzute la articolul 71. Termenul pentru notificarea deciziei este de 105 de zile de la data depunerii cererii menţionate la alineatul (2). Articolul 77 Dispoziţii temporare în caz de neconformitate (1) În cazul în care partea pârâtă nu notifică, înainte de expirarea termenului rezonabil, măsurile pe care le-a luat pentru a se conforma deciziei comisiei speciale de arbitraj sau în cazul în care comisia hotărăşte că măsurile notificate în temeiul articolului 76 alineatul (1) nu sunt compatibile cu obligaţiile care revin părţii respective în temeiul dispoziţiilor prezentului acord, partea pârâtă sau, dacă este cazul, statul semnatar respectiv din Africa Centrală trebuie, în cazul în care partea reclamantă îi solicită acest lucru, să îi propună o ofertă de despăgubire temporară. Despăgubirea poate include sau consista dintr-o despăgubire financiară. Cu toate acestea, nicio dispoziţie din prezentul acord nu obligă partea pârâtă sau, dacă este cazul, statul semnatar respectiv din Africa Centrală să propună o astfel de despăgubire financiară. (2) În cazul în care părţile nu ajung la un acord privind despăgubirea, în termen 30 de zile de la încheierea termenului rezonabil sau de la decizia comisiei speciale de arbitraj, menţionată la articolul 76, conform căreia măsurile adoptate pentru a asigura conformitatea nu sunt compatibile cu dispoziţiile prezentului acord, partea reclamantă are dreptul, după ce a notificat cealaltă parte, să adopte măsuri corespunzătoare. Măsurile pot fi adoptate de partea reclamantă sau, dacă este cazul, de statul semnatar respectiv din Africa Centrală. (3) Atunci când adoptă aceste măsuri, partea reclamantă sau, dacă este cazul, statul semnatar respectiv din Africa Centrală încearcă să selecteze măsuri proporţionale cu încălcarea care să afecteze cel mai puţin obiectivele prezentului acord şi ia în considerare impactul acestora atât asupra economiei părţii pârâte, cât şi asupra diverselor state semnatare din Africa Centrală. (4) CE face dovadă de moderaţie atunci când solicită o despăgubire sau când adoptă măsuri adecvate în conformitate cu alineatul (1) sau (2). (5) Compensarea sau măsurile adecvate sunt temporare şi se aplică numai până în momentul retragerii sau modificării măsurii considerate ca încălcând dispoziţiile prezentului acord, astfel încât să se asigure conformitatea acesteia cu dispoziţiile respective sau până în momentul în care părţile vor fi convenit să reglementeze diferendul. Articolul 78 Examinarea măsurilor de asigurare a conformităţii în urma adoptării măsurilor adecvate (1) Partea pârâtă notifică celeilalte părţi şi Comitetului APE măsurile adoptate pentru a se conforma deciziei comisiei speciale de arbitraj şi, în cadrul notificării respective, solicită încetarea aplicării măsurilor adecvate de către partea reclamantă sau, dacă este cazul, de către statul semnatar respectiv din Africa Centrală. (2) În cazul în care părţile nu ajung la un acord privind compatibilitatea măsurilor notificate cu dispoziţiile prezentului acord în termen de 30 de zile de la depunerea notificării, partea reclamantă cere în scris comisiei speciale de arbitraj să hotărască în această privinţă. Cererea este notificată celeilalte părţi şi Comitetului APE. Decizia comisiei speciale de arbitraj este comunicată părţilor şi Comitetului APE, în termen de 45 de zile de la depunerea cererii. În cazul în care comisia specială de arbitraj hotărăşte că oricare dintre măsurile adoptate pentru a asigura conformitatea nu respectă dispoziţiile aferente din prezentul acord, comisia hotărăşte dacă partea reclamantă sau, dacă este cazul, statul semnatar respectiv din Africa Centrală poate continua să aplice măsurile adecvate în cauză. În cazul în care comisia specială de arbitraj hotărăşte că oricare măsuri adoptate pentru a asigura conformitatea nu respectă dispoziţiile prezentului acord, se va înceta aplicarea măsurilor adecvate. (3) În cazul în care comisia specială de arbitraj iniţială sau unii dintre membrii săi nu sunt în măsură să se întrunească din nou, se vor aplica procedurile prevăzute la articolul 71. Termenul pentru notificarea deciziei este de 60 de zile de la data depunerii cererii menţionate la alineatul (2) din prezentul articol. Secţiunea III Dispoziţii comune Articolul 79 Soluţie satisfăcătoare pentru ambele părţi În temeiul prezentului titlu, în orice moment, părţile pot ajunge la o soluţie la un diferend satisfăcătoare pentru ambele părţi. Părţile notifică Comitetul APE cu privire la o astfel de soluţie. În momentul adoptării unei soluţii satisfăcătoare pentru ambele părţi, procedura trebuie încheiată. Articolul 80 Regulamentul de procedură şi codul de conduită (1) Procedurile privind soluționarea diferendelor prevăzute la capitolul 3 sunt guvernate de regulamentul de procedură şi de codul de conduită care vor fi adoptate de Comitetul APE. (2) Reuniunile comisiei speciale de arbitraj sunt deschise publicului, în conformitate cu regulamentul de procedură, care prevede, de asemenea, dispoziţii pentru protejarea informaţiilor comerciale confidenţiale. Articolul 81 Informaţii generale şi tehnice La cererea unei părţi sau din proprie iniţiativă, comisia specială de arbitraj îşi poate procura informaţii din orice sursă, dacă consideră acest lucru oportun, inclusiv de la părţile implicate în diferend. Comisia specială are, de asemenea, dreptul să solicite opinia experţilor, dacă consideră acest lucru oportun. Informaţiile obţinute în acest fel trebuie comunicate fiecăreia dintre părţi şi face obiectul observaţiilor acestora. Părţile interesate pot prezenta memorandumuri cu titlu de "amicus curiae" comisiei speciale de arbitraj, în conformitate cu regulamentul de procedură. Articolul 82 Regimul lingvistic al comunicărilor Comunicările efectuate verbal şi în scris de către Africa Centrală sunt prezentate în franceză şi engleză, iar cele din partea Comunităţii Europene sunt prezentate în oricare dintre limbile oficiale ale instituțiilor Uniunii Europene. Articolul 83 Reguli de interpretare Comisiile speciale de arbitraj au obligaţia de a interpreta dispoziţiile prezentului acord în conformitate cu regulile obişnuite de interpretare a dreptului public internaţional, inclusiv în conformitate cu Convenţia de la Viena privind dreptul tratatelor. Deciziile comisiei speciale de arbitraj nu pot nici spori nici reduce drepturile şi obligaţiile prevăzute de dispoziţiile prezentului acord. Articolul 84 Deciziile comisiei speciale de arbitraj (1) Comisia specială de arbitraj depune toate eforturile pentru a lua deciziile prin consens. Cu toate acestea, în cazul în care nu se poate ajunge la o decizie prin consens, se decide asupra obiectului diferendului cu majoritate de voturi, opiniile divergente ale arbitrilor nefiind în niciun caz publicate. (2) Decizia prezintă constatările pe fondul cauzei, aplicabilitatea dispoziţiilor relevante din prezentul acord şi logica care a stat la baza constatărilor şi a concluziilor la care a ajuns comisia specială de arbitraj. Comitetul APE face cunoscută publicului decizia comisiei de arbitraj, cu excepţia cazului în care hotărăşte altfel. CAPITOLUL 4 Dispoziţii generale Articolul 85 Lista arbitrilor (1) Comitetul APE stabileşte, în cel mult şase luni de la intrarea în vigoare a prezentului acord, o listă cu 15 persoane care doresc şi sunt în măsură să îndeplinească funcţia de arbitri. Fiecare dintre părţi alege cinci persoane capabile să fie arbitri. Cele două părţi convin, de asemenea, asupra alegerii a cinci